תמיר בלאט קרוב לעבור אל אלבה ברלין - וואלה! ספורט
בגיל 23, רכז הפועל ירושלים בדרך לפסגה חדשה בקריירה: הוא צפוי להתחייב לאלופת גרמניה, אך מסתמן שיישאר עונה נוספת בירושלים כמושאל
יום ראשון, 05 ביולי 2020, 20:34
עדיין לא ברור איך עונת 2020/21 תיראה בכדורסל האירופי, אך מאפיין אחד ברור כבר יש לה: חידוש מגמת הליגיונרים מישראל. אחרי תומר גינת ואיתי שגב שעברו לצרפת, וגל מקל שהאריך חוזה באוניקאחה מלאגה, שחקן נוסף בדרך ליבשת הישנה: תמיר בלאט מתקרב לחתימה על חוזה ארוך טווח באלבה ברלין.
בדרך מבירת גרמניה לבירת ישראל? תמיר בלאט (צילום: קובי אליהו)
אלופת גרמניה הטרייה, שתשחק גם בעונה הבאה ביורוליג, צפויה להחתים את רכז הפועל ירושלים לשלוש השנים הקרובות, אך האוהדים בארנה עדיין לא צריכים להתרגל לחיים בלעדיו: על פי הסיכום המסתמן בין הצדדים, בלאט יושאל בעונה הראשונה, ולא מן הנמנע שאלבה תיתן לו להמשיך ולצבור ניסיון בקבוצתו הנוכחית.
בלאט (23, 1.84) העמיד העונה ממוצעים של 7 נקודות, 1.9 ריבאונדים ו-4.5 אסיסטים למשחק בליגת האלופות. עבורו, שלפני ירושלים שיחק בהפועל תל אביב ובהפועל חולון, זו תהיה התנסות ראשונה מחוץ לישראל. במהלך השיחות בין הצדדים עלתה האפשרות שיושאל למנרסה, אולם בשלב זה נראה כי ירושלים היא האופציה המועדפת על שני הצדדים.